Document ID: 32009R1062

PADOMES REGULA (EK) Nr. 1062/2009
(2009. gada 26. oktobris),
ar ko laikposmam no 2010. gada līdz 2012. gadam atver autonomas Kopienas tarifu kvotas dažiem zvejas produktiem un paredz to pārvaldību un ar ko atceļ Regulu (EK) Nr. 824/2007
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 26. pantu,
ņemot vērā Komisijas priekšlikumu,
tā kā:
(1)
Kopienas apgāde ar dažu veidu zvejas produktiem patlaban ir atkarīga no importa no ārpuskopienas valstīm. Pēdējo 10 gadu laikā ES pašapgāde ar zvejas produktiem ir samazinājusies no 57 % uz 36 %. Kopienas interesēs ir atbilstīgā apjomā Kopienas tarifu kvotu robežās daļēji vai pilnībā apturēt muitas nodokļa piemērošanu šiem produktiem. Lai neapdraudētu zvejas produktu ražošanu Kopienā un nodrošinātu ES apstrādes nozarei vajadzīgās piegādes, šādas tarifu kvotas būtu jāatver, ievērojot attiecīgā produkta jutīgumu Kopienas tirgū. Tādēļ ir lietderīgi šādas tarifu kvotas laikposmam no 2010. līdz 2012. gadam atvērt, samazinot vai nepiemērojot muitas nodokli.
(2)
Padomes Regula (EK) Nr. 824/2007 (2007. gada 10. jūlijs), ar ko laikposmam no 2007. gada līdz 2009. gadam atver autonomas Kopienas tarifu kvotas dažiem zvejas produktiem un paredz to pārvaldību (1), būtu jāaizstāj ar šo regulu, lai Kopienas nozarei laikposmā no 2010. līdz 2012. gadam garantētu pienācīgus piegādes.
(3)
Visiem Kopienas importētājiem būtu jānodrošina vienlīdzīga un pastāvīga piekļuve minētajām tarifu kvotām, un tām noteiktās nodokļa likmes būtu pastāvīgi jāpiemēro visam attiecīgo produktu importam visās dalībvalstīs, līdz tarifu kvotas ir pilnībā izmantotas.
(4)
Lai šo tarifu kvotu kopīga pārvaldība būtu efektīva, būtu jāļauj dalībvalstīm attiecīgās kvotas izmantot tādā apmērā, kas atbilst faktiskajam importam. Šī pārvaldības metode prasa ciešu sadarbību starp dalībvalstīm un Komisiju, tāpēc Komisijai būtu jāspēj uzraudzīt kvotu izmantojuma stāvokli un attiecīgi jāinformē dalībvalstis.
(5)
Komisijas Regulā (EEK) Nr. 2454/93 (1993. gada 2. jūlijs), ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (2), ir noteikta tarifu kvotu pārvaldības sistēma, kurā ievērota hronoloģiskā secība atbilstīgi datumiem, kuros pieņemtas muitas deklarācijas preču laišanai brīvā apgrozībā. Tarifu kvotas, ko atver ar šo regulu, Komisijai un dalībvalstīm būtu jāpārvalda saskaņā ar minēto sistēmu.
(6)
Tādēļ no 2010. gada 1. janvāra būtu jāatceļ Regula (EK) Nr. 824/2007.
(7)
Ņemot vērā jautājuma steidzamību, ir svarīgi paredzēt atkāpi no sešu nedēļu termiņa, kas minēts I daļas 3. punktā Protokolā par dalībvalstu parlamentu lomu Eiropas Savienībā, kurš pievienots Līgumam par Eiropas Savienību un Eiropas Kopienu dibināšanas līgumiem,
IR PIEŅĒMUSI ŠO REGULU.
1. pants
1. Ievedmuitas nodokļa piemērošanu pielikumā norādītajiem produktiem tarifu kvotu robežās aptur uz pielikumā norādīto laiku, piemērojot pielikumā norādītās nodokļa likmes un līdz pielikumā norādītajam maksimālajam daudzumam.
2. Pielikumā norādīto produktu importam 1. punktā minētās kvotas piemēro tikai tad, ja deklarētā muitas vērtība ir vismaz vienāda ar references cenu, kas ir noteikta vai vēl nosakāma saskaņā ar 29. pantu Padomes Regulā (EK) Nr. 104/2000 (1999. gada 17. decembris) par zivsaimniecības un akvakultūras produktu tirgu kopīgo organizāciju (3).
2. pants
Šīs regulas 1. pantā minētās tarifu kvotas pārvalda saskaņā ar Regulas (EEK) Nr. 2454/93 308.a, 308.b un 308.c pantu.
3. pants
Komisija un dalībvalstu muitas iestādes cieši sadarbojas, lai nodrošinātu pienācīgu šīs regulas piemērošanas pārvaldību un kontroli.
4. pants
Regulu (EK) Nr. 824/2007 atceļ.
5. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
To piemēro no 2010. gada 1. janvāra līdz 2012. gada 31. decembrim.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 2009. gada 26. oktobrī

Labels: 3
5
6